**Kære høringsparter**

Livet som barn og ung er fyldt med mange udfordrende og afgørende spørgsmål: Hvem er jeg, hvem kan jeg blive, og hvad skal og kan jeg? Forældre spørger sig selv: Hvordan støtter jeg mit barn i denne proces? Rejsen fra at være barn til at være ung, der er på vej til at blive voksen, giver mange udfordringer, men også utallige muligheder! Når vi lærer børnene at mestre livet, er det med til at gøre både dem og de fællesskaber, de indgår i, robuste og på den måde understøtte den generelle trivsel.

Vi ser mange sårbare unge, som ikke trives af mange forskellige årsager. Karakterræs, parat­hedsvurderinger, sociale medier og Corona er med til at øge presset på børn og unges trivsel. Vi har som kommune og voksne et ansvar for at øge børn og unges trivsel og støtte dem i at kunne mestre deres liv. Hvordan sikrer vi, at alle børn og unge føler sig som en del af fællesskabet? Hvordan får vi gjort mere af det, der virker? Hvilke indsatser og tiltag skal vi prioritere politisk?

Disse spørgsmål har jeg stillet i forbindelse med udviklingen af *Ståsted for arbejdet med mental sundhed,* som hermed sendes i høring mhp. kvalificering. Begrebet *ståsted* skal forstås som et fælles holdepunkt og et fagligt grundlag – et etisk udgangspunkt for arbejdet med at understøtte trivsel, livsmestring og fællesskaber for alle børn og unge.

*Ståsted for arbejdet med mental sundhed* skal give:

* Et grundlag for arbejdet med mental sundhed i Børn og Unge
* Et fælles sprog og forståelse for arbejdet med mental sundhed i Børn og Unge
* Et afsæt for udvikling af indsatser og redskaber i Børn og Unge med fokus på mental sundhed, livsmestring og fællesskaber

Forslaget til ståstedet er blevet til i løbet af efteråret 2020 med inddragelse af medarbejdere, ledere, forældre, foreninger, organisationer og de unge selv. Vi har haft vigtige dialoger og der har været mange input: Et fælles børnesyn, en tidlig indsats med kendte voksne, styrket forældresamarbejde, forståelse af de sociale medier, sammenhængen mellem kost, bevægelse og fællesskaber, og behov for kompetenceløft til lærerne og pædagoger er bare nogle af de mange gode indspark, jeg har fået i processen.

Tanken med høringsprocessen er, at alle interessenter får mulighed for at give input til ståstedet, inden det gøres færdigt. Da jeg gerne vil have alle jeres input og overvejelser, indkalder jeg til et høringsmøde den 3. maj, hvor I får mulighed for at høre mere om tankerne bag ståstedet. Dette skal gerne give jer en god forudsætning og lyst til at sende jeres kommentarer og input ind, så de kan tages med i den endelige udgave.

Høringsprocessen

Fristen for fremsendelse af høringssvar er **30. maj 2021 klokken 10.** I skal uploade jeres høringssvar på høringsportalen [Høringer | Høringsportalen - Aarhus kommune](https://deltag.aarhus.dk/hoering), hvor I finder høringen ”Ståsted for arbejdet med mental sundhed”

**Høringsmødet** foregår online 3. maj kl. 18.30.Her gennemgås ståstedet og der vil blive mulighed for at høre refleksioner fra nogle af de interessenter, som har været med i udviklingsprocessen. Link til mødet findes i høringsportalen.

Efter endt høring vil ståstedet og de tilhørende forslag til handlinger blive justeret med udgangspunkt i høringssvarene. Herefter fremsendes materialet til Børn- og Ungeudvalget, der forventes at behandle sagen i juni 2021.

Spørgsmål kan rettes til chefkonsulent, Ulla Parbo Hefsgaard, uph@aarhus.dk, tlf.: 29209704 eller faglig konsulent Lis Fenger på lef@aarhus.dk, tlf. 51575137

Jeg ser frem til at læse jeres høringssvar.

Med venlig hilsen

Thomas Medom

Rådmand, Børn og Unge

Bilagsoversigt:

* Høringsbrev
* Udkast til Ståsted for mental sundhed
* Oversigt over idéer til mulige handlinger og indsatser
* Refleksionsark til inspiration til høringssvar